Coordenadas: 41°46′N 8°34′O﻿ / ﻿41.767, -8.567

A ponte sobre o río Limia xunto a Ponte de Lima.
Situación de Ponte de Lima no mapa de Portugal.
**Ponte de Lima** é unha vila portuguesa no Distrito de Viana do Castelo, na rexión Norte e subrexión do Minho-Lima, con cerca de 2.800 habitantes. Está caracterizada pola súa arquitectura rústica e pola área envolvente, bañada polo río Limia.

É sede dun municipio con 321,20 km² de extensión e 44.343 habitantes (2001), subdividido en 51 freguesías. O municipio limita ao norte co concello de Paredes de Coura, ao leste con Arcos de Valdevez e Ponte da Barca, ao sueste con Vila Verde, ao sur con Barcelos, ao oeste con Viana do Castelo e Caminha e ao noroeste con Vila Nova de Cerveira.

Localidade moi importante desde a era romana, posúe un Pazo da Corte do Reino de León, documentado por achados arqueolóxicos e outros documentos escritos. Recibiu Carta foral de Dona Teresa en 4 de marzo de 1125, sendo a vila máis antiga de Portugal. É de aquí orixinario o coñecido queixo Limiano. Destaca polos seus xardíns.

Toponimia
---------

O nome vén claramente da ponte que cruza o río Limia, chamado en Portugal *Lima*. A finais da década de 1950, a vila debateu a designación a adoptar para o municipio: Ponte do Lima ou Ponte de Lima. Até 1982, os escritos da Cámara Municipal aínda referían Ponte do Lima e só despois pasou a Ponte de Lima.

Historia
--------

A vila posúe raíces profundas e lendas ancestrais dende épocas prerromanas. Foi a condesa Teresa de León quen o 4 de marzo de 1125, outorgou carta de foral á vila, referíndose á mesma como Terra de Ponte. Anos máis tarde, xa no século XIV, Pedro I, atendendo á posición xeoestratéxica de Ponte de Lima, mandou contruír a muralla, polo que o resultado final foi o dun burgo medieval cercado de murallas e nove torres, das cales aínda restan dúas, varios vestixios das restantes e de toda a estrutura defensiva de entón, facéndose o acceso á vila a través de seis portas.

Vista de Ponte de Lima.
A ponte, que deu nome a esta terra, adquiriu sempre unha importancia de gran significado en todo o Alto Minho, sendo a única pasaxe segura do río Limia, en toda a súa extensión, até o final da Idade Media. A primitiva, da cal aínda resta un anaco significativo na marxe dereita do Limia, foi construída polos romanos e a medieval é un marco notábel da arquitectura, sendo un bo exemplo de beleza e equilibrio. Referencia obrigatoria en rutas, guías e mapas, moitos deles antigos, que describen a pasaxe por ela de milleiros de peregrinos cara a Santiago de Compostela e que aínda hoxe en día a atravesan coa mesma finalidade.

A partir do século XVIII xorde a expansión urbana e con ela o inicio da destrución da muralla que abrazaba a vila. Comeza a prosperar, por todo o concello de Ponte de Lima, a opulencia das casas señoriais que a nobreza da época se encargou de diseminar. Ao longo do tempo, Ponte de Lima foi, así, sumando á súa beleza natural, magníficas fachadas góticas, maneiristas, barrocas, neoclásicas e oitocentistas, aumentando significativamente o valor histórico, cultural e arquitectónico.

Hoxe en día, ademais de ser un popular destino turístico e ser paso de obriga do camiño portugués a Compostela, Ponte de Lima sobresae polos seus xardíns, incluíndo un concurso de xardinaxe anual.

Freguesías
----------

* Anais
* Arca
* Arcos
* Arcozelo
* Ardegão
* Bárrio
* Beiral do Lima
* Bertiandos
* Boalhosa
* Brandara
* Cabaços
* Cabração
* Calheiros
* Calvelo
* Cepões
* Correlhã
* Estorãos
* Facha
* Feitosa
* Fojo Lobal
* Fontão
* Fornelos
* Freixo
* Friastelas
* Gaifar
* Gandra
* Gemieira
* Gondufe
* Labruja
* Labrujó
* Mato
* Moreira do Lima
* Navió
* Poiares
* Ponte de Lima
* Queijada
* Refóios do Lima
* Rendufe
* Ribeira
* Sá
* Sandiães
* Santa Comba
* Santa Cruz do Lima
* Santa Maria de Rebordões
* Seara
* Serdedelo
* Souto de Rebordões
* Vilar das Almas
* Vilar do Monte
* Vitorino das Donas
* Vitorino dos Piães

Notas
-----

1. ↑  Isto é, todas as localidades con foro máis antigo que o de Ponte de Lima, ou perderon ese estado (sendo levadas ó estado de aldea ou lugar), ou pasaron ó estado de cidade.
2. ↑  "Limiano - A marca". Arquivado dende o orixinal o 27 de outubro de 2016. Consultado o 12 de setembro de 2016.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ponte de Lima Modificar a ligazón no Wikidata*** |

### Ligazóns externas

* Ponte de Lima On-Line en www.pontedelima.net

| * v
* c
* e
Concellos do distrito de Viana do Castelo |
| --- |
| 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|     | 
Arcos de ValdevezArcos de Valdevez
 | 
CaminhaCaminha
 | 
MelgaçoMelgaço
 | 
MonçãoMonção
 | 
Paredes de CouraParedes de Coura
 | 
Ponte da BarcaPonte da Barca
 | 
Ponte de LimaPonte de Lima
 | 
ValençaValença
 | 
Viana do CasteloViana do Castelo
 | 
Vila Nova de CerveiraVila Nova de Cerveira
 |

 | Mapa do distrito de Viana do Castelo |

|  |  |
| --- | --- |
| Control de autoridades | 
* Wd: Q490180
* GeoNames: 8010633
* GND: 4265099-9
* MusicBrainz: ID
* OSM: 3808753

 |